ທ່ານ Putin ​ແລະ ທ່ານ Abbott ຂໍໃຫ້ເລັ່ງ ການສືບສວນ ກ່ຽວກັບ ຖ້ຽວບິນ MH17 
ປະທານາທິບໍດີຣັດ​ເຊຍ ແລະ​ນາຍົກລັດຖະມົນຕີ ອອສ​ເຕຣ​ເລຍ ​ໄດ້​ເຫັນພ້ອມກັນ ໃນຄວາມຈຳເປັນ ເພື່ອໃຫ້​ເລັ່ງ ການ​ສືບ​ສວນ ກ່ຽວກັບສາເຫດທີ່ ເຮືອບິນຂອງມາ​ເລ​ເຊຍຕົກ.
ປະທານາທິບໍດີຣັດເຊຍທ່ານ Vladimir Putin ແລະນາຍົກລັດຖະ ມົນຕີອອສເຕຣເລຍທ່ານ Tony Abbott ໄດ້ຕົກລົງກັນເຖິງຄວາມ ຈຳເປັນ ເພື່ອໃຫ້ເລັ່ງ ການສືບສວນ ກ່ຽວກັບການທີ່ ເຮືອບິນຂອງ ສາຍການບິນມາເລເຊຍ ທີ່ໄດ້ຕົກ ຢູ່ໃນພາກຕາເວັນອອກ ຂອງຢູ ເຄຣນ ນັ້ນ ຖະແຫຼງການຂອງວັງຄຣິມລິນ ກ່າວວ່າ ການສົນທະນາຫາລືກ່ຽວກັບເລື່ອງເຮືອບິນຕົກໃນ ກໍລະກົດຜ່ານມາ ໄດ້ຄອບງຳການພົບປະໃນວັນອັງຄານມື້ນີ້ ລະຫວ່າງຜູ້ນຳທັງສອງ ຢູ່ຂ້າງນອກກອງປະຊຸມສຸດຍອດດ້ານເສດຖະກິດຂອງເຂດເອເຊຍແລະປາຊີຟິກ ທີ່ກຳລັງດຳເນີນໄປຢູ່ໃນຂະນະນີ້ ທີ່ນະຄອນປັກກິ່ງ ການພົບປະກັນທີ່ວ່ານີ້ ໄດ້ມີການຈັບຕາເບິ່ງຢ່າງໃກ້ຊິດ ນັບຕັ້ງແຕ່ນາຍົກລັດຖະມົນຕີ Abbott ໄດ້ຂູ່ເມື່ອໄວໆມານີ້ວ່າ ຈະປະເຊີນໜ້າຢ່າງແຂງຂັນກັບປະທານາທິບໍດີຣັດເຊຍ ທ່ານ Putin ກ່ຽວກັບການກ່າວຫາທີ່ວ່າຣັດເຊຍມີສ່ວນພົວພັນໃນເລື່ອງເຮືອບິນຕົກເມື່ອ ເດືອນກໍລະກົດຜ່ານມານີ້ ໂຄສົກທ່ານ Putin ໄດ້ກ່າວວ່າ ຜູ້ນຳຂອງອອສເຕຣເລຍ ເບິ່ງຄືວ່າບໍ່ໄດ້ທຳຕາມຄຳຂົ່ມຂູ່ ຂອງທ່ານ ຕາມທີ່ໄດ້ກ່າວໄວ້ວ່າ ເຊິ່ງໜ້າ ຫຼື “ກະທົບໄລ່” ກັບປະທານາທິບໍດີຣັດເຊຍ ຊຶ່ງເປັນເທັກນິກ ທີ່ໃຊ້ກັນໃນກົດກະຕິກາການຫຼິ້ນຟຸດບອນຂອງອອສເຕຣເລຍນັ້ນ ປະເທດຕາເວັນຕົກຫລາຍໆປະເທດ ໄດ້ກ່າວຫາກຸ່ມຫົວແບ່ງແຍກດິນແດນ ທີ່ໜຸນຫຼັງໂດຍ ຣັດເຊຍນັ້ນວ່າ ເປັນຜູ້ຍິງເຮືອບິນລຳດັ່ງກ່າວຕົກ ໃນຂະນະທີ່ໄດ້ບິນຜ່ານເຂດທີ່ຄວບຄຸມໂດຍພວກກະບົດທາງພາກຕາເວັນອອກຂອງຢູເຄຣນ ຊຶ່ງເຮືອບິນລຳນີ້ ກຳລັງເດີນທາງອອກຈາກ Amsterdam ໄປຍັງນະຄອນ Kuala Lumpur